
PANEVĖŽIO RAJONO SAVIVALDYBĖS TARYBA


SPRENDIMAS
DĖL PANEVĖŽIO RAJONO SAVIVALDYBĖS LĖŠŲ, REIKALINGŲ VIEŠŲJŲ ŽELDYNŲ IR ŽELDINIŲ APSAUGAI, PRIEŽIŪRAI IR TVARKYMUI, VIEŠŲJŲ ŽELDYNŲ KŪRIMUI IR ŽELDINIŲ VEISIMUI, ŽELDYNŲ IR ŽELDINIŲ INVENTORIZAVIMUI, VIEŠŲJŲ ŽELDYNŲ IR ŽELDINIŲ BŪKLĖS EKSPERTIZĖMS ATLIKTI, SKYRIMO TVARKOS APRAŠO PATVIRTINIMO


2022 m. vasario 22   d. Nr. T-37
Panevėžys


Vadovaudamasi Lietuvos Respublikos vietos savivaldos įstatymo 6 straipsnio                26 punktu, Lietuvos Respublikos želdynų įstatymo 5 straipsnio 1 dalies 2 punktu, 28 straipsnio              1 dalimi, Panevėžio rajono savivaldybės taryba nusprendžia:
Patvirtinti Panevėžio rajono savivaldybės lėšų, reikalingų viešųjų želdynų ir želdinių apsaugai, priežiūrai ir tvarkymui, viešųjų želdynų kūrimui ir želdinių veisimui, želdynų ir želdinių inventorizavimui, viešųjų želdynų ir želdinių būklės ekspertizėms atlikti, skyrimo tvarkos aprašą (pridedama).
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

PATVIRTINTA
Panevėžio rajono savivaldybės tarybos
2022 m. vasario 22 d.
sprendimu Nr. T-37

PANEVĖŽIO RAJONO SAVIVALDYBĖS LĖŠŲ, REIKALINGŲ VIEŠŲJŲ ŽELDYNŲ IR ŽELDINIŲ APSAUGAI, PRIEŽIŪRAI IR TVARKYMUI, VIEŠŲJŲ ŽELDYNŲ KŪRIMUI IR ŽELDINIŲ VEISIMUI, ŽELDYNŲ IR ŽELDINIŲ INVENTORIZAVIMUI, VIEŠŲJŲ ŽELDYNŲ IR ŽELDINIŲ BŪKLĖS EKSPERTIZĖMS ATLIKTI, SKYRIMO 
TVARKOS APRAŠAS 

I SKYRIUS
BENDROSIOS NUOSTATOS

1. Panevėžio rajono savivaldybės lėšų, reikalingų viešųjų želdynų ir želdinių apsaugai, priežiūrai ir tvarkymui, viešųjų želdynų kūrimui ir želdinių veisimui, želdynų ir želdinių inventorizavimui, viešųjų želdynų ir želdinių būklės ekspertizėms atlikti, skyrimo tvarkos aprašo (toliau – aprašas) tikslas – nustatyti lėšų, reikalingų viešųjų želdynų ir želdinių apsaugai, priežiūrai ir tvarkymui, viešųjų želdynų kūrimui ir želdinių veisimui, želdynų ir želdinių inventorizavimui, viešųjų želdynų ir želdinių būklės ekspertizėms atlikti, skyrimo tvarką Panevėžio rajono savivaldybėje.
2. Panevėžio rajono savivaldybės lėšų skyrimo tikslingumą ir tvarką reglamentuoja Lietuvos Respublikos želdynų įstatymas, Lietuvos Respublikos savivaldybių aplinkos apsaugos rėmimo specialiosios programos įstatymas, Savivaldybių aplinkos apsaugos rėmimo specialiosios programos lėšų naudojimo rekomendacijos, kiti su programinių lėšų skyrimu susiję teisės aktai ir aprašas.
3. Pagrindinės apraše vartojamos sąvokos:
3.1. želdiniai – ne miško žemėje įveisti ar natūraliai augantys medžiai, krūmai ar lianos;
3.2. želdynas – ne mažesnis kaip 0,01 hektaro ne miško žemės plotas su želdiniais, kuriame gali būti vandens telkinių, želdynų statinių ir įrenginių, vejų ir gėlynų; 
3.3. atskirasis želdynas – parkas, miesto sodas, skveras ar kitoks želdynas, esantis žemės sklype, kuris pagal jo naudojimo būdą priskiriamas prie atskirųjų želdynų teritorijų;
3.4. priklausomasis želdynas – želdynas, esantis statiniams ir įrenginiams skirtame žemės sklype; 
3.5. viešieji želdynai ir želdiniai – Panevėžio rajono savivaldybės želdynų ir želdinių teritorijoje esantys želdynai ir želdiniai, skirti visuomenės poreikiams tenkinti, taip pat privačioje žemėje esantys želdynai ir želdiniai, dėl kurių lankymo, apsaugos ir priežiūros tarp privačių želdynų ir želdinių savininkų ir savivaldybės vykdomosios institucijos sudaryta sutartis; 
3.6. želdynų ir želdinių apsauga – visuma veiksmų ir priemonių, kuriomis užtikrinamas želdynų kompozicijos, želdinių kiekio ir biologinės įvairovės išsaugojimas, želdinių gerovė, įskaitant želdynų ir želdinių apsaugą nuo neteisėto jų naikinimo;
3.7. želdynų ir želdinių priežiūra – periodiškai atliekami darbai, kuriais siekiama želdyne palaikyti ir (ar) pagerinti želdinių būklę, kad želdynas geriausiai atitiktų savo paskirtį, taip pat palaikyti ir (ar) pagerinti želdinių tinkamą dendrologinę (ekologinę) būklę, želdinių statinių ir įrenginių techninę būklę;
3.8. želdynų ir želdinių tvarkymas – darbai, kuriais atkuriami, keičiami, atnaujinami želdynai, pavieniai želdiniai, želdynų statiniai ir įrenginiai, kai iškertama ar kitaip pašalinama iš augimo vietos arba papildoma naujais iki 20 procentų želdyno želdinių;
3.9. želdyno pertvarkymas – želdyno struktūros keitimas, iškertant ar kitaip pašalinant iš augimo vietos ne mažiau kaip 20 procentų želdyno želdinių arba papildant želdyną naujais želdiniais, kurie sudarys ne mažiau kaip 20 procentų želdyne jau esančių želdinių skaičiaus;
3.10. želdynų ir želdinių būklės ekspertizė – želdynų ir (ar) želdinių fizinės, ekologinės, fiziologinės, estetinės būklės, mechaninio stabilumo ir gyvybinės erdvės tyrimas ir vertinimas;
3.11. kitos apraše vartojamos sąvokos apibrėžtos Lietuvos Respublikos įstatymuose ir kituose teisės aktuose.

II SKYRIUS
FINANSAVIMO ŠALTINIAI

4. Viešųjų želdynų ir želdinių apsaugos, priežiūros ir tvarkymo, viešųjų želdynų kūrimo ir veisimo, želdynų ir želdinių inventorizavimo, viešųjų želdynų ir želdinių būklės ekspertizės atlikimo darbai finansuojami iš:
4.1. savivaldybės biudžeto lėšų;
4.2. valstybės biudžeto lėšų;
4.3. Europos Sąjungos lėšų;
4.4. savivaldybės aplinkos apsaugos rėmimo specialiosios programos lėšų;
4.5. kitų lėšų.

III SKYRIUS
LĖŠŲ PLANAVIMAS

5. Lėšos, reikalingos viešųjų želdynų ir želdinių apsaugai, priežiūrai ir tvarkymui, viešųjų želdynų kūrimui ir želdinių veisimui, želdynų ir želdinių inventorizavimui, viešųjų želdynų ir želdinių būklės ekspertizėms atlikti, planuojamos ir skiriamos vadovaujantis Panevėžio rajono savivaldybės plėtros planu, savivaldybės strateginiu veiklos planu, specialiojo teritorijų planavimo dokumentais, želdynų tvarkymo ir kūrimo projektais, atsižvelgiant į savivaldybės tvarkomų objektų prioritetus.
6. Finansavimas pagal aprašą skiriamas šioms  priemonėms:
6.1. naujų želdinių (pvz., medžių, krūmų ir lianų sodinukų, gėlių sėklų ir pan.) įsigijimas ir veisimas (pvz., vejų ir gėlynų sodinimas, įrengimas ir pan.);
6.2. želdynų kūrimo, tvarkymo ir pertvarkymo projektų rengimas;
6.3. želdynų kūrimas, tvarkymas, pertvarkymas ir informacinių ženklų įrengimas;
6.4. atskirųjų želdynų žemės sklypų kadastriniai matavimai ir įrašymas į Nekilnojamojo turto kadastrą;
6.5. savivaldybės teritorijoje esančių želdynų ir želdinių inventorizavimas ir apskaita;
6.6. želdynų ir želdinių būklės stebėsena, jų duomenų bazių kūrimas ir tvarkymas;
6.7. želdynų ir želdinių būklės ekspertizės, ornitologinės ekspertizės atlikimas;
6.8. skelbtinų saugomais gamtos ar kultūros paveldo objektais želdynų ir želdinių dokumentacijos rengimas;
6.9. želdinių sanitarinės būklės gerinimo darbai (pvz., mokslininkų rekomendacijų parengimas, joms įgyvendinti reikalingų medžiagų pirkimas ir panaudojimas rekomendacijose nurodytoms priemonėms įgyvendinti);
6.10. pavojų keliančių ir sergančių medžių šalinimo darbai (pvz., medžių nukirtimas, kelmų šalinimas ar žeminimas iki žemės paviršiaus, žemės paviršiaus (šaligatvio dangos) sutvarkymas išrovus kelmą ir pan.);
6.11. medžių ir krūmų genėjimo, medžių gyvybingumo palaikymo ir šakų smulkinimo darbai; 
6.12. medžių ir krūmų priežiūra (medžiams ir krūmams laistyti, tręšti, dirvožemiui purenti, mulčiuoti, medžiams ir krūmams šiltinti, apsaugai nuo ligų ir kenkėjų, medžių kamienų apsaugai nuo sužalojimų, kitiems medžių ir krūmų priežiūros darbams);
6.13. gėlynų, vejų priežiūra;
6.14. asmenų, susijusių su želdynų ir želdinių apsauga, priežiūra ir tvarkymu, mokymas ir (ar) kvalifikacijos kėlimas.
7. Lėšos skiriamos Savivaldybės tarybai tvirtinant Panevėžio rajono savivaldybės biudžetą.
IV SKYRIUS
BAIGIAMOSIOS NUOSTATOS

8. Aprašas keičiamas ar pripažįstamas netekusiu galios Panevėžio rajono savivaldybės tarybos sprendimu.
______________________

